‘স্টার প্লাস’এর নতুন ধারাবাহিক ‘ইশ্‌কবাজ’এর প্লটে আসতে চলেছে নয়া টুইস্ট। নতুন রূপে গল্পে ফিরছে অনিকা। ওরফে সুরভি চন্দনা। মুম্বইয়ের মালাডে শ্যুটিং লোকেশনে অভিনেত্রীর মুখোমুখি ‘ওবেলা’।
 প্রথমে শিবায়ের (স্বামী) সঙ্গে আদায়-কাঁচকলায় সম্পর্ক। এরপর প্রেম। তারপর শিবায়ের হাতে গুলিও খেলেন। শেষে গল্পে নতুন রূপে অনিকা ফিরে এল। কত টার্নিং পয়েন্ট...!
‘ইশ্‌কবাজ’এ আমার চরিত্রটাকে নির্মাতারা খুব সুন্দরভাবে সাজিয়েছেন। জীবনের প্রতিটা অধ্যায়ই অনিকা খুব কাছ থেকে দেখেছে। তাই অনিকার স্টোরিলাইনটা একটা জার্নির মতো মনে হয় আমার। দেখুন, দিনের শেষে আমিও তো একজন পারফর্মার। আমারও ভাল লাগে একঘেয়ে ট্র্যাকের বাইরে নতুন কিছু করতে!
 যাঁরা নিয়মিত ‘ইশ্‌কবাজ’ দেখেন, তাঁদের একটা অভিযোগ রয়েছে জানেন?
(অবাক হয়ে) তাই নাকি? কী রকম অভিযোগ?
গল্পের প্লটে যাবতীয় দুর্ঘটনা আপনার সঙ্গেই কেন ঘটে বলুন তো?
এটা তো আমারও প্রশ্ন (জোরে হাসি)! আমি তো মাঝে মধ্যেই সেট’এ এ নিয়ে চেঁচামেচি শুরু করে দিই। ধরুন, একটা জলে পড়ে যাওয়ার দৃশ্য রয়েছে। ব্যস, অনিকাকে জলে ফেলে দেওয়া হল! আগুনের মাঝে আটকে পড়ার দৃশ্য থাকলে সেটাতেও আমি অভিনয় করব। আবার গুলিও আমি খাব— দিস ইজ ইনজাস্টিস (হাসি)! তবে এটাও সত্যি, অভিনেতা হিসেবে অনেক কিছু শেখার সুযোগ পাচ্ছি!
 ইন্ডাস্ট্রিতে একটা কথা প্রচলিত রয়েছে, সুরভি চন্দনা বড্ড বেশিই ন্যাচারাল অ্যাক্টিং করেন। যা নাকি ধারাবাহিকের টিপিক্যাল অভিনয়ে সঙ্গে যায় না...।
কৃত্রিম অভিনয়টা একদম করতে পারি না। পরদায় আমাকে দর্শক যেভাবে দেখেন, সেটাই আসল আমি! ব্যক্তিগত জীবনে যেভাবে কথা বলি, হাঁটাচলা করি— সেটাই ক্যামেরার সামনে করার চেষ্টা করি। তবে কিছুটা প্লাস-মাইনাস তো করে নিতেই হয়। 
চ্যানেলের তরফে প্রতিদিন এপিসোড ব্যাঙ্কিংয়ের চাপ। ক্লান্ত লাগে না?
লাগে না আবার! সকালে সেট’এ পৌঁছনোর পর সহকারী পরিচালক যখন এসে মুচকি হেসে বলেন, ‘ম্যাডাম আজ আপকো আট সিন্‌স করনা হ্যায়’। শুনে তো আকাশ থেকে পড়ার অবস্থা হয় আমাদের! ছবির ক্ষেত্রে ব্যাপারটা আলাদা। সিনেমার অভিনেতারা এক মাস ধরে স্ক্রিপ্ট পড়ার বিলাসিতা করতে পারেন, আমরা পারি না। আমাদের প্রথম দু’টো দৃশ্যে হাসতে হয়। তার পরের তিনটে দৃশ্যে ঝগড়া করতে হয়। এভাবেই আমাদের দিন কাটে। 
 মার্কেটিংয়ে এমবিএ করে অভিনয়ে এলেন কীভাবে?
যে ইনস্টিটিউট থেকে এমবিএ করেছিলাম, তার মালিকই আমাকে অনুপ্রাণিত করেছিলেন একটা বিউটি প্যাজেন্ট ম্যানেজমেন্টে কাজ করার জন্য। সেটাই জীবনের মোড় ঘুরিয়ে দিয়েছিল। তারপর পড়াশোনা এবং চাকরি একসঙ্গে করতে থাকি। কাজের সূত্রে বিদেশেও গিয়েছিলাম। এরপর হঠাৎ একদিন মনে হয়েছিল অভিনয় করলে কেমন হয়! যখন বাড়িতে জানিয়েছিলাম, বাবা-মা কী বলেছিল জানেন?

কী?
বাবা-মা বলেছিলেন, ‘যাই করো, পড়াশোনাটা আগে শেষ করে নিও’! অভিনেতাদের জীবনের সবচেয়ে কষ্টকর দিক হল নিরাপত্তাহীনতা। আজকে হাতে একাধিক শো রয়েছে। কালকে না-ও থাকতে পারে। ইন্ডাস্ট্রিতে কাজ পাওয়া সহজ নয়। অনেক পরিশ্রম করতে হয়। তবে আমি কনফিডেন্ট, যদি হাতে কাজ না-ও থাকে, ব্যবসা শুরু করতে পারব।
নিরাপত্তাহীনতায় ভোগেন না?
আপনার পেটে যদি বিদ্যে থাকে, এবং পরিবার যদি পাশে থাকে— আপনি পরিস্থিতি সামলে নিতে পারবেন। 
নন-ফিল্ম ব্যাকগ্রাউন্ড থেকে এসে ইন্ডাস্ট্রিতে জায়গা তৈরি করে নিয়েছেন। কখনও নেপোটিজম বা প্রযোজক-পরিচালকের কুপ্রস্তাবের শিকার হননি?
দিনের শেষে আপনার কাজটাই কথা বলে। আর নেপোটিজমের কথা বলছেন? বরুণ ধবনের কাজ দেখেছেন? হি ইজ অ্যান অ্যামেজিং পারফর্মার! করিনার (কপূর খান) পারফরম্যান্স দেখুন! প্রথম ছবিতে আহামরি কিছু অভিনয় করেননি। ধীরে ধীরে নিজেকে তৈরি করেছেন! আমার ক্ষেত্রেও ব্যাপারটা তাই। সময়ের সঙ্গে সঙ্গে অভিনয়টা শিখে নিয়েছি। ইচ্ছেটা থাকা দরকার। (একটু থেমে) আর যে বিষয়গুলোর কথা আপনি জানতে চাইলেন, আমার তো মনে হয় না ওগুলো টেলিভিশন ইন্ডাস্ট্রিতে আদৌ রয়েছে!
আর বলিউডে?
বলিউডের কথাটা বলতে পারব না। কারণ, ফিল্মে কাজ করার ব্যাপারে আমার সেভাবে আগ্রহ নেই। 
সেই জন্যই কি ‘ববি জাসুস’এর পর আপনাকে আর কোনও ছবিতে দেখা গেল না?
‘ববি জাসুস’এ কাজ করেছিলাম, কারণ আমার খুব পরিচিত একজনের সূত্রে অফারটা এসেছিল। তখন কাজ খুঁজছিলামও। তাই বিদ্যা বালনের সঙ্গে কাজের সুযোগ হারানোর প্রশ্নই ছিল না। আর ওই প্রজেক্টটায় কাজ করার পর বড় মাপের অভিনেতারা কীভাবে কাজটা করেন— সেটা বুঝতে পেরেছিলাম। ইট ওয়াজ ওয়র্থ ইট! কেরিয়ারে যে ক’টা প্রজেক্ট করেছি, খুব ভেবেচিন্তে সিলেক্ট করেছি। কেরিয়ারের প্রথম দিন থেকে আমি টেলিভিশনই করতে চেয়েছি। আর সেটাই করছি।
 আপনি তো আজকাল সঞ্চালক হিসেবেও বেশ সুনাম অর্জন করেছেন।
(হেসে) হ্যাঁ, ‘স্টার পরিবার অ্যাওয়ার্ডস’ সঞ্চালনা করার পর অনেক প্রশংসা পেয়েছি।
নিন্দকেরা প্রায়ই বলেন, টেলিভিশনে একঘেয়ে অভিনয় ছাড়া আর কিছু দেখাই যায় না...।
আপ হমারি শো দেখো তো সহি! বুঝতে পারছি, আপনি কোন শো’গুলো বা কোন অভিনেতাদের কথা বলছেন। তাঁদের ভাবনাচিন্তা আলাদা। ওঁরা হয়তো ভাবেন, চার-পাঁচ বছর ধরে শো চলছে। হিট হয়ে গিয়েছে। মাসের শেষে মোটা টাকার চেক পাচ্ছি। বিএমডব্লিউ, অডি’টাও কিনে ফেলেছি। অভিনয়ে আর এফর্ট দিয়ে কী হবে? কিন্তু ‘ইশ্‌কবাজ’এ আমরা প্রত্যেকে নিজের সেরাটা দিয়ে কাজটা করার চেষ্টা করে চলেছি।
আপনি নাকি মুম্বইয়ের এক ব্যবসায়ীকে ডেট করছেন?
(মুচকি হেসে) আপনি কী বলছেন আমি কিছুই বুঝতে পারছি না!